Ya dixe como yo avía andado CVII leguas por la costa de la mar, por la derecha linea de oçidente a oriente, por la ysla Juana; segund el qual camino puedo dezir que esta ysla es mayor que Ynglaterra y Escoçia iuntas: porque allende destas CVII leguas que quedan de la parte poniente dos provinçias que yo no he andado, la una de las quales llaman Avan, adonde nasçe la gente con cola: las quales provinçias no pueden tener en longura menos de L o LX leguas, segund puedo entender destos yndios que yo tengo, los quales saben todos las yslas.